钦定古今图书集成/明伦汇编/官常典/第524卷 > 李彀
## 钦定古今图书集成/明伦汇编/官常典/第524卷 > 李彀

按《元史李守贤传》：“守贤子彀嗣。岁丁酉，从太师塔海
绀卜征蜀汉，有功。明年，攻碉门。又明年，征万州，会战
于瞿塘，获战舰千馀艘。辛丑，朝行在所，授河东道行
军万户兼总管。己巳，进兵攻成都，由广元出葭萌，度
木瓜坡。蜀之馀孽团聚为梗，闻彀至，潜为伏以待。彀
谍知之，令众衔枚疾进，出其不意，贼兵败走，长驱至”
成都，破之。壬子，袭嘉定。戊午秋，宪宗南伐。己未，入梁
州，师次江上，造舟为梁，以通援兵，且断宋人往来之
路。会江涨，梁中绝，宋将率舟师万艘逆战，彀以一旅
先犯之，诸军继进，遂破之。明日，帝召谓诸将曰：“汝辈
平日自负鸷勇，及临敌不能为朕立尺寸功，独李彀
身犯矢石，摧锋陷阵，视敌蔑如，言勇者如彀乃可耳。”
赐白金二百五十两。中统三年，改河东路总管，佩金
虎符，移京兆路，加昭勇大将军，未几，转洺磁路。至元
七年正月卒，年四十九。